DA Den Europæiske Unions Tidende C 204/20

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 204/15)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»CASATELLA TREVIGIANA«

EF-Nr.: IT/PDO/005/0348/02.06.2004

BOB ( X ) BGB ( )

Dette resumé indeholder hovedelementerne af varespecifikationen til oplysning.

1. Medlemsstatens ansvarlige myndighed:

Navn: Ministero delle Politiche agricole, alimentari e forestali Adresse: Via XX Settembre n. 20 I-00187 Roma Tlf. (39) 06 481 99 68 Fax (39) 06 42 01 31 26 E-mail: qualita@politicheagricole.it

2. Sammenslutning:

Navn: Consorzio per la tutela del formaggio Casatella Trevigiana Adresse: V.le Sante Biasuzzi, 20 I-31038 Paese (TV) Tlf. (39) 0422 95 14 80 Fax (39) 0422 95 14 80 E-mail: info@casatella.it Sammensætning: Producent/Forarbejdningsvirksomhed ( X ) Andre ( )

3. Produktets art:

Kategori 1.3 — Oste

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Casatella Trevigiana«

4.2. Beskrivelse: Blød ost fremstillet af sødmælk fra køer af racerne: frisisk, Pezzata Rossa (rødbroget) og Bruna (brun). Den færdige ost besidder følgende organoleptiske egenskaber: massen er blød og blank med en let cremet konsistens, smelter i munden, og farven er mælkehvid til cremefarvet. Der kan forekomme ganske små huller. Som følge af ostemassens konsistens kan Casatella Trevigiana BOB ikke klassificeres som en »smørbar« eller stærkt cremet ost.

Ingen eller næsten umærkelig skorpe, traditionel cylinderform.

Let, mælkeagtig og frisk aroma.

Smagen er mild og mælkeagtig med et let surt anstrøg.

Kemiske egenskaber

— : Vandindhold : 53-60 % — : Fedt : 18-25 % (brutto) — : Proteiner : > 12 % (brutto)

Fysiske egenskaber

— : Form : cylindrisk — : Vægt : stor: 1,8-2,2 kg lille: 0,25-0,70 kg — : Diameter : stor: 18-22 cm lille: 8-12 cm — : Højde : stor: 5-8 cm lille: 4-6 cm

4.3. Geografisk område: Mælk til fremstilling af Casatella Trevigiana BOB skal komme fra bedrifter beliggende i det geografiske område, der svarer til Provincia di Treviso, og osten skal fremstilles, lagres og pakkes i samme geografiske område.

4.4. Bevis for oprindelse: Hver enkelt fase i produktionsprocessen overvåges, idet input og output for hver fase dokumenteres. Herudover sikres produktets sporbarhed også ved, at opdrætterne, osterierne og pakkevirksomhederne er opført i kontrolorganets registre, og at de fremstillede mængder angives. Alle fysiske og juridiske personer, der er opført i de pågældende registre, underkastes kontrol fra kontrolinstansens side, i overensstemmelse med bestemmelserne i varespecifikationen og den pågældende kontrolplan.

4.5. Produktionsmetode: Ifølge varespecifikationen skal mælkefremstillingen og alle faserne i forarbejdningsprocessen finde sted i det geografiske område, der er anført i punkt 4.3.

Mindst 90 % af foderet til kvæg, hvis mælk bruges til fremstilling af Casatella Trevigiana BOB, skal komme fra området beskrevet i punkt 4.3. Det er endvidere forbudt at anvende følgende foderstoffer, da disse ikke er typiske for produktionsområdet: foderroer, frugt og restprodukter fra forarbejdning af citrusfrugter og oliven, foderesparsette og hedysarum, hele grønsager eller rester fra forarbejdning af artiskok, blomkål, kålrabi og tomat.

Mindst 60 % af malkekøernes daglige tilførsel af tørstof skal bestå af plantefoder.

Når mælken sendes til forarbejdning, skal fedtindholdet være over 3,2 %. Mælken må ikke indeholde konserveringsmidler, og det er ikke tilladt at anvende råmælk eller mælk fra syge køer. På landbrugsbedriften bevares mælken frisk ved afkøling. Ostefremstillingen skal under alle omstændigheder påbegyndes senest 48 timer efter malkning.

Det er tilladt at pasteurisere mælken i 15 til 25 sekunder ved en temperatur på mellem 70 og 75 °C. Derefter gennemgår mælken følgende processer: opvarmning (koaguleringstemperatur på 34-40 °C); syrning (tilsætning af starterkultur hidrørende fra produktionsområdet, jf. punkt 4.3); koagulering (tilsætning af flydende eller pulverformet osteløbe; koaguleringstid mellem 15 og 40 minutter); første ituskæring af ostemassen (skæres i korsform); hvile (hviletiden varierer mellem 45 og 55 minutter, så mest mulig valle udskilles); anden skæring af ostemassen (ensartet ituskæring i ostekorn på størrelse med valnødder); omrøring, opfiskning af ostemassen og eftervarmning (omrøring med henblik på valleudskillelse i mellem 7 og 13 minutter. Herefter opfiskes ostemassen og anbringes i cylindriske forme med gennemhullede sider. Formene anbringes i eftervarmningsrum i et tidsrum, der varierer alt efter ostens form. Temperaturen i rummet er mellem 25 og 40 °C); saltning (i saltlage 16-20° Baumé ved en temperatur på mellem 4 og 12 °C, eller tørsaltning, hvor overfladen bestrøs med havsalt, eller i kedlen med tilsætning af 0,8-1,2 % havsalt); modning (i modningsrum ved 2-8 °C i 4-8 dage) i forme, der vendes mindst hver anden dag.

Casatella Trevigiana BOB markedsføres emballeret. Da Casatella Trevigiana BOB er en blød ost og dermed uhyre let fordærvelig og sart, vil langvarig transport i uemballeret tilstand kunne ødelægge ostens organoleptiske og kemisk-fysiske egenskaber og især ændre modningens varighed og form.

Ostens typiske kvalitetsmæssige egenskaber kan kun bevares, hvis tiden mellem produktion og pakning begrænses.

For at kunne sikre sporbarhed og kontrol og bevare ostens typiske kemiske, fysiske og organoleptiske egenskaber må pakningen derfor finde sted i produktionsområdet.

4.6. Tilknytning: De særlige egenskaber ved Casatella Trevigiana BOB er klart knyttet ikke kun til ostens lokale oprindelse baseret på familiebrug, men også til den håndværksmæssige udvikling af ostefremstillingsmetoden og til de lokale bakteriestammer, der anvendes. Navnlig kan ostens kvalitet og typiske egenskaber direkte tilskrives de særlige kendetegn ved den lokale bakterieflora, der findes i mælken, samt valget af forarbejdningstemperaturer og -tider, som er bestemmende for bakteriefloraens koncentration og sammensætning (arter og stammer).

Nylige undersøgelser har således vist, at man i den bakterieflora, der i årenes løb har udviklet sig i det pågældende område, finder forskellige stammer af termofile Streptokokker, hvis egenskaber og metaboliske aktivitet er af afgørende betydning, ikke blot for syrningen, men også fordi de bidrager til produktets organoleptiske egenskaber, f.eks. den karakteristiske let syrlige smag i den modnede ost. Som følge af tilstedeværelsen, om end i mindre omfang, af termofile mælkesyrebakterier med større proteolytisk aktivitet, nedbrydes kaseinerne, hvorved der dannes molekyler eller prækursorer herfor, der har indflydelse på ostens særlige konsistens, modning og smag. Der er således tale om helt specielle vilkår, som ikke vil kunne genskabes uden for det afgrænsede produktionsområde. Udviklingen og tilstedeværelsen af denne typiske Treviso-ost beror på en ældgammel tradition for ostefremstilling på egnens familiebrug. Fremstillingsmetoden var uhyre enkel og blev overleveret mundtligt. Ostens oprindelse har derfor rod i Treviso-provinsens osteritradition, som lige fra 1962 er blevet anset for at være historisk.

Der er mange skriftlige vidnesbyrd om, at Casatella-osten har sin oprindelse i Treviso-området.

4.7. Kontrolinstans:

Navn: CSQA Srl Certificazioni Adresse: Via S. Gaetano, 74 — Thiene (VI) Tlf. (39) 0445 36 60 94 Fax (39) 0445 38 26 72 E-mail: f.broggiato@csqa.it

Kontrolinstansen opfylder kravene i standarden EN 45011.

4.8. Mærkning: Osten Casatella Trevigiana BOB identificeres med følgende logo. Øverst er der et hvidt »C« på en cirkelrund bund i tre grønne nuancer. Nederst i logoet påskriften »Casatella Trevigiana« i blåt, anbragt i midten i forhold til cirklen foroven. Teksten er skrevet med Carleton-skrift, hvor ordet »Casatella« er større (2:1) end ordet »Trevigiana«, som er anbragt nedenunder, forskudt til højre. Til venstre derfor påskriften »Denominazione d'Origine Protetta« skrevet med grønne bogstaver på tre linjer.

Angivelsen »Denominazione d'Origine Protetta« (beskyttet oprindelsesbetegnelse) kan erstattes med forkortelsen »DOP«.

Størrelsesforholdet mellem den øverste og nederste del af logoet må ikke ændres og er vist i vedlagte illustration. De tekniske detaljer vedrørende logoet er nærmere beskrevet i varespecifikationen.

Etiketten med logoet skal anbringes på den ydre beskyttelsesemballage, fremstillet af materiale, der er i overensstemmelse med lovbestemmelserne om fødevareemballager.

På yderemballagen må ikke anbringes anprisninger eller andre angivelser, der kan vildlede køberen.

Logoet kan anvendes i publikationer og reklamemateriale.

Logoet skal have følgende størrelse i forhold til emballagen: Påskriften »Casatella« skal i bredden være mindst 80 % af emballagens diameter.

Da der er tale om en blød ost, må ingen form for angivelser anbringes direkte på osten.

Det er obligatorisk at anvende emballage med logo og påskrift som beskrevet.

(1) EUT L 93 af 31.3.2006, s. 12.